15. svibnja u Domovinskom ratu

**Domovinski rat po nadnevcima**: 15. svibnja u Domovinskom ratu.

OBAVLJENA uobičajena svibanjska smjena na čelu Predsjedništva SFRJ - kolektivnog šefa države umjesto dosadašnjeg predsjednika Predsjedništva SFRJ dr. Janeza Drnovšeka (iz Slovenije), novi predsjednik Predsjedništva SFRJ dr. Borislav Jović (iz Srbije).

NAKON što je Srbije glasovala protiv Mesića kao novog predsjednika SFRJ, u Zagrebu, nakon povratka iz Beograda, dr. Tuđman održao konferenciju za novinare na kojoj je istako da će sada svijetu biti jasno tko je uzročnik jugoslavenske državno političke krize.

SRBIJA je blokirala izbor predsjednika i time preuzela na sebe odgovornost za sve buduće posljedice, ali i pokazala tko zapravo onemogućuje demokratski rasplet jugoslavenske krize - izjavio u Ljubljani Milan Kučan, predsjednik Predsjedništva Slovenije.

NAREDBOM ministra za unutarnje poslove Republike Hrvatske Josipa Boljkovca policijske stanice u Benkovcu i Obrovcu stavljaju se izvan snage i svi njihovi poslovi smatraju se nelegitimnim, a njihove poslove preuzima Policijska uprava u Zadru.

SINGAPUR priznao Republiku Hrvatsku.

NAKON što je Rusija u Vijeću sigurnosti odustala od podrške Beogradu, očekuje se da će Vijeće sigurnosti 22. svibnja formalno donijeti rezoluciju kojom će preporučiti Generalnoj skupštini da se Hrvatska i Slovenija prime u UN.

ODBAČEN Ghalijev izvještaj i traži se odlučan angažman UN Hrvatskoj i BiH.

**NJEMAČKA želi da prognanici iz Bosne i Hercegovine ostanu u Hrvatskoj.**

SAVEZNA republika Jugoslavija spriječila ulazak Hrvatske i Slovenije u Pokret nesvrstanih.

PREDSJEDNIK Europske komisije Jacques Delors izjavio da Komisija razmatra uvođenje oštrih mjera protiv Srbije, optuživši tzv. saveznu armiju kao glavnog krivca za sarajevsku tragediju.

REPUBLIKA Slovenija za državljane Srbije i Crne Gore uvela ulazne vize, te zabranila teretnim vozilima i autobusima s registarskim tablicama SRJ ulazak na područje Slovenije.

ČETNICI sijeku hrvatske šume, prodaju prostorni metar po ogrjevnog drva po 15 maraka, a trupce odvoze u Srbiju, sve pred očima i zaštitom mirovnih snaga UN.

**SEDMOG dana rata u Mostaru Muslimani uhitili 150 žena i djece.**

BIVŠI američki državni tajnik Geoge Shulz zauzeo se za masovne zračne napade na položaje bosanskih Srba.

SRBIJA i bosanski Srbi nemaju raketne projektile koji bi dosegli Italiju, potvrdio u Washingtonu predstavnik State Departmenta izjavu talijanskog ministra Fabija Fabbria.

**IZASLANSTVO grada Daruvara upoznalo predsjednika Tuđmana s tragičnim dokazom neučinkovitosti UNPROFOR-a: tragičnim ubojstvom petorice mještana Vukovje, koje su ubili njihovi bivši susjedi Srbi, a selo je bilo pod zaštitom UNPROFOR-a.**

NA PAKRAČKOM bojištu Srbi su, pucajući po Pakracu, prekršili potpisano primirje.

ARMIJA BiH i HVO službeno uspostavili zajedničko zapovjedništvo u Sarajevu, a vode ga generali Ante Roso i Fikret Muslimović.

SNAGE Armije BiH potisnule Srbe u borbama oko Tuzle, zauzele vrh Vijenac na planini Ozren.

MIROVNA misija Zaštitnih snaga UN-a u očima je mnogih "prešutno postala oslonac Srbima" u njihovim teritorijalnim osvajanjima, i u BiH i u UNPA područjima u Hrvatskoj, ocjenjuje se u izvješću dvojice stručnjaka američkog Senata upućenom njegovu Vanjsko-političkom odboru.

ODRŽANA komemorativna sjednica Sabora RH, posvećena 50. godišnjici hrvatskih žrtava Bleiburga i križnog puta, s koje je upućena poruka praštanja i pomirenja.

ZAPOVJEDNIK "vojske" pobunjenih Srba u Hrvatskoj Milan Čeleketić ponudio ostavku Milanu Martiću, zbog poraza u zapadnoj Slavoniji.

U SRPSKOM divljanju na području Banja Luke, gdje nije bilo ratnih operacija, uništeno 40 rimokatoličkih crkava.

TUŽITELJ Međunarodnog suda za ratne zločine u bivšoj Jugoslaviji u Den Haagu Richard Goldstone zatražio ovlasti kako bi počeo suđenje za genocid za koji se okrivljuje vođe bosanskih Srba Karadžić i Mladić.

IFOR predao predstavnicima Vlade BiH upravljanje nad dijelom sarajevske zračne luke.

NA ZAGREBAČKOM Mirogoju pokopani posmrtni ostaci dr. Vlatka Mačeka, nekadašnjeg predsjednika Hrvatske seljačke stranke i istaknutog vođe hrvatskog naroda, koji je preminuo u SAD-u prije 32 godine.

## Izvori

* Hrvatski informativni centar *Hrvatski spomenar: 11. svibnja - 20. svibnja*

 **Napomena:** Ovaj tekst ili jedan njegov dio preuzet je s internetskih stranica Hrvatskog informativnog centra. Vidi Dopusnicu Hrvatskog informativnog centra za Wikipediju na hrvatskome jeziku.